Man beland self in hospitaal toe hy ‘beseerde voetganger’ wou helpElinda Bosker en Bruce Marsh. Foto: Facebook Bruce Marsh (27) is Sondag omstreeks 23:00 erg deur vier mans aangerand. Elinda Bosker (25), Marsh se verloofde, het aan Maroela Media gesê Marsh het op pad huis toe iets in 20ste Laan in die pad sien lê. “Hy het eers gedink dit is ŉ kind en het dadelik stilgehou en nader gehardloop,” het Bosker gesê. Die volgende oomblik het die man in die pad opgespring en Marsh met ŉ mes aangeval. Drie ander mans het uit die bosse gehardloop gekom en Marsh begin aanrand. “Hy het die mes gekeer en gelukkig net ŉ vlak sny op sy arm gekry, maar die ander het hom geslaan, geskop, sy gesig in die teer gedruk en op hom gespring,” het Bosker gesê. Hulle het probeer om die motorsleutels by Marsh af te neem, maar hy het verbete daaraan vasgeklou. “Die volgende oomblik het ŉ polisiemotor daar naby verbygery en die ligte het oor hulle geflits. Die polisie het nie die aanval gesien nie, maar die aanvallers het hulle gesien en laat spaander,” het Bosker gesê. Marsh kon daarin slaag om tot by sy huis te ry, waar hy sy verloofde gebel het om hom hospitaal toe te neem. “Twee van sy ribbes is gebreek, sy elmboog is gekraak, sy bekkenbeen het heeltemal geskuif en hy het verskeie kneusplekke op sy lyf,” het Bosker gesê. Marsh is aanvanklik in die Steve Biko Akademiese Hospitaal opgeneem, maar is Maandag weer ontslaan aangesien hulle nie vir hom ŉ bed gehad het nie. Hy sal Donderdag weer opgeneem en geopereer word. “Hy is nou hier by my ouers se huis waar ons hom kan versorg,” het Bosker gesê. “Hy het verskriklik baie pyn. Hulle het vir hom pynmedikasie gegee, maar dit is baie flou. Hy het baie seer.” Volgens Bosker is Marsh baie wantrouig ná die voorval. “Hy sal nooit weer stilhou om iemand te help nie. Hy het net gesê, ŉ mens kan deesdae nie meer iemand probeer help nie. Jy weet nooit of jy hulle kan vertrou nie.” ŉ Saak van aanranding is by die polisie aanhangig gemaak, het Bosker gesê.